ΓΡΑΠΤΗ ΕΡΩΤΗΣΗ E-2583/96 υποβολή: Viviane Reding (PPE) προς την Επιτροπή (11 Οκτωβρίου 1996)

Θέμα: Η ελευθέρωση της διαφήμισης δια του ταχυδρομείου

Στην τελευταία έκδοση του σχεδίου οδηγίας σχετικά με τις ταχυδρομικές υπηρεσίες, η Επιτροπή προτείνει την αυτόματη ελευθέρωση της διαφήμισης δια του ταχυδρομείου από τον Ιανουάριο του έτους 2001. Η πρόταση αυτή, η οποία αντιβαίνει προς τις γνώμες που επανειλημμένα εξέδωσε το Ευρωπαϊκό Κοινοβούλιο, είναι επικίνδυνη για πολλούς λόγους.

- η εξαίρεση της διαφήμισης από τον προστατευόμενο τομέα θα μπορούσε να έχει αρνητικές συνέπειες για την οικονομική βιωσιμότητα των φορέων παροχής καθολικής υπηρεσίας.

- ο καθορισμός μιας κατηγορίας αλληλογραφίας βάσει του περιεχομένου (ποιός ελέγχει και πώς;) και όχι βάσει αντικειμενικών κριτηρίων (βάρος ή αξία) κινδυνεύει να δημιουργήσει προηγούμενο με απρόβλεπτες συνέπειες.

Είναι διατεθειμένη η Επιτροπή να αποσύρει τις προτάσεις της σχετικά με τη διαφήμιση δια του ταχυδρομείου; Μπορεί η Επιτροπή να εκπονήσει την κατάλληλη μελέτη σχετικά με τις επιπτώσεις της ελευθέρωσης της συστημένης διαφήμισης και να προτείνει - εάν αποδειχθεί αναγκαίο - ειδική οδηγία περί συστημένης διαφήμισης;

Απάντηση του κ. Bangemann εξ ονόματος της Επιτροπής (28 Οκτωβρίου 1996)

Στην πρόταση οδηγίας σχετικά με τους κοινούς κανόνες για την ανάπτυξη των κοινοτικών ταχυδρομικών υπηρεσιών και τη βελτίωση της ποιότητας των παρεχόμενων υπηρεσιών ((ΕΕ αριθ. C 322 της 2.12.1995 7 τροποποιημένη πρόταση εγγρ. COM(96) 412 τελικό. )) η Επιτροπή πρότεινε να εξακολουθήσει η ισχύς των αποκλειστικών δικαιωμάτων εκμετάλλευσης του διαφημιστικού ταχυδρομείου έως την 31 Δεκεμβρίου 2000 εφόσον τα εν λόγω αποκλειστικά δικαιώματα κρίνονται απαραίτητα για την οικονομική ισορροπία των φορεών παροχής καθολικών ταχυδρομικών υπηρεσιών. Η Επιτροπή θα έπρεπε να αποφασίσει το αργότερο έως τις 30 Ιουνίου 1998, λαμβάνοντας υπόψη πρωτίστως τις οικονομικές, κοινωνικές και τεχνολογικές εξελίξεις που θα έχουν σημειωθεί έως την ημερομηνία αυτή καθώς και την οικονομική ισορροπία των φορέων παροχής καθολικών ταχυδρομικών υπηρεσιών, σχετικά με τη δυνατότητα διατήρησης του καθεστώτος αποκλειστικής εκμετάλλευσης των ως άνω υπηρεσιών και πέραν της 31ης Δεκεμβρίου 2000.

Στην τροποποιημένη πρότασή της, η Επιτροπή διατήρησε την αρχική της πρόταση, επί τη βάση της εμπειρίας που έχει αποκομισθεί από τα κράτη μέλη στα οποία το διαφημιστικό ταχυδρομείο έχει φιλελευθεροποιηθεί. Οι εμπειρίες αυτές αποδεικνύουν ότι ο δημόσιος φορέας εκμετάλλευσης εξακολουθεί να νέμεται σε ποσοστό υψηλότερο του 90% την αγορά του διαφημιστικού ταχυδρομείου (πράγμα το οποίο αποδεικνύει ότι η φιλελευθεροποίηση δεν θέτει σε κίνδυνο την παροχή των καθολικών υπηρεσιών) και ότι δεν ύφίσταται πρόβλημα ελέγχου (τα κράτη μέλη που φιλελευθεροποίησαν τη διανομή του διαφημιστικού ταχυδρομείου δεν θεώρησαν απαραίτητη την καθιέρωση συστήματος χαρακτηρισμού των φακέλων που περιέχουν διαφημιστικό ταχυδρομείο ή ειδικών συστημάτων ελέγχου).

Ο λόγος είναι ότι το διαφημιστικό ταχυδρομείο εμπίπτει σε μια κατηγορία ταχυδρομικών αποστολών που απευθύνονται σε πολύ μεγάλο αριθμό αποδεκτών και απαιτεί ιδιαίτερα πυκνό δίκτυο διανομής, ιδίως στις οικιστικές ζώνες, των πόλεων και των χωριών, για ένα προϊόν σε χαμηλή τιμή. Κατά συνέπεια οι μεγάλες εταιρείες που ασχολούνται με το διαφημιστικό ταχυδρομείο προτιμούν ένα σύστημα μοναδικής θυρίδας αντί να διαθέτουν πολυάριθμες επαφές με μικρής κλίμακας τοπικούς ή περιφερειακούς φορείς εκμετάλλευσης ενώ οι ιδιωτικές εταιρίες προτιμούν να επικεντρώνουν το ενδιαφέρον τους στα σημεία υψηλότερης προστιθέμενης αξίας όπως οι ταχυδρομικές υπηρεσίες ταχείας διεκπεραίωσης ή οι υπηρεσίες δεμάτων.

Εντούτοις η Επιτροπή εξακολουθεί να είναι ευαίσθητη έναντι των ανησυχιών του Κοινοβουλίου και μιας μειοψηφίας των κρατών μελών και ως εκ τούτου διατήρησε στην τροποποιημένη πρότασή της την προβλεπόμενη αναθεώρηση για το 1998.